ट्रैक्टर को बैलगाड़ी की कैटेगरी में रख रोड टैक्स से छूट दी, किसानों को फ्री बिजली देने वाले पहले CM
Punjab Ex-Chief Minister Prakash Singh Badal's 10 Biggest Decisions अपने पांच बार के कार्यकाल में कुल मिलाकर 20 साल और 6 महीने से ज्यादा समय तक पंजाब के CM रहे प्रकाश सिंह बादल को किसानों और गरीबों का मसीहा कहा जाता है।
अपने 5 बार के कार्यकाल में कुल मिलाकर 20 साल और 6 महीने से ज्यादा समय तक पंजाब के CM रहे प्रकाश सिंह बादल को किसानों और गरीबों का मसीहा कहा जाता है। उन्होंने न सिर्फ इनकी उन्नति के लिए कई बड़े और ऐतिहासिक फैसले लिए वहीं आने वाली पीढ़ी को पंजाब की विरासत और इतिहास से जोड़ने के लिए तमाम विरासती इमारतों का निर्माण भी कराया।
बतौर मुख्यमंत्री बादल ने पंजाब में ऐसे कई फैसले लिए जिन्हें बाद में केंद्र और दूसरे प्रदेशों की सरकारों ने भी फॉलो और कॉपी किया। आइये जानते हैं प्रकाश सिंह बादल के 10 सबसे बड़े फैसलों के बारे में…
1. ट्रैक्टर को बताया किसानों का 'गड्‌डा'
वर्ष 1977 में दूसरी बार पंजाब का मुख्यमंत्री बनने के बाद प्रकाश सिंह बादल ने किसानों के हित में बड़ा फैसला लिया। उन्होंने खेतीबाड़ी में काम आने वाले ट्रैक्टर को गड्‌डा (बैलगाड़ी की कैटेगरी) घोषित कर उसका रोड टैक्स माफ कर दिया।
बादल कहते थे कि ट्रैक्टर तो किसानों की ‘बैलगाड़ी’ है इसलिए उस पर रोड टैक्स क्यों लगना चाहिए। उसके बाद कई दूसरे राज्यों की सरकारों ने भी बादल के इस फैसले को फॉलो किया। आज पूरे देश में खेतीबाड़ी के काम में इस्तेमाल होने वाले ट्रैक्टर पर रोड टैक्स माफ है।
2. किसानों के बिजली बिल माफ
वर्ष 1997 में अकाली दल-BJP गठबंधन को बहुमत मिलने के बाद प्रकाश सिंह बादल चौथी बार पंजाब के मुख्यमंत्री बने। अपने इस कार्यकाल में उन्होंने कर्ज तले दबे किसानों को बड़ी राहत देते हुए उनके खेतों में लगे ट्यूबवैलों का बिजली बिल माफ करने का ऐतिहासिक फैसला लिया।
बादल कहते थे कि सबका पेट भरने वाला किसान पहले ही कर्ज के बोझ से पिस रहा है ऐसे में सरकार का दायित्व बनता है कि वह उन्हें मुफ्त बिजली मुहैया करवाए। उसके बाद से पंजाब में खेतों में लगी बिजली मोटरों के लिए मुफ्त बिजली दी जा रही है। हाल ही में राजस्थान और कई दूसरे प्रदेशों की सरकारों ने भी किसानों को मुफ्त बिजली देने की पहल की है।
3. देश में हेरिटेज कॉरिडोर की शुरुआत की
वर्ष 2012 के विधानसभा चुनाव में पंजाब में अकाली-भाजपा गठबंधन की सरकार रिपीट हुई। अपने इस कार्यकाल में प्रकाश सिंह बादल ने अमृतसर में गोल्डन टैंपल के आसपास हेरिटेज गलियारे का निर्माण कराया जिसे आज दुनियाभर से लोग देखने आते हैं।
इसमें गोल्डन टैंपल के आसपास के पूरे इलाके को पंजाबी विरसे से जोड़ने वाला लुक दिया गया। बादल के इस आइडिया को दूसरे राज्यों की सरकारों ने कॉपी किया। उज्जैन में महाकाल मंदिर, बनारस में काशी विश्वनाथ के आसपास इसी तर्ज पर हेरिटेज कॉरिडोर डवलप किए गए हैं।
4. BPL परिवारों को सस्ता आटा और दाल
वर्ष 1997 से 2002 के अपने कार्यकाल में ही प्रकाश सिंह बादल ने गरीब परिवारों को सस्ता आटा और दाल देने की स्कीम शुरू की। पंजाब सरकार की आटा-दाल स्कीम में गरीबी रेखा से नीचे रहने वाले (BPL) परिवारों को 4 रुपए प्रतिकिलो के हिसाब से गेहूं और 20 रुपए प्रतिकिलो के हिसाब से दाल दी जाती है।
इस तरह की स्कीम शुरू करने वाला पंजाब देश का पहला राज्य था। बाद में दूसरे कई राज्यों ने इसे फॉलो किया। बतौर CM अपने इसी कार्यकाल में बादल ने किसानों के साथ-साथ बीपीएल परिवारों को भी 200 यूनिट घरेलू बिजली मुफ्त देनी शुरू की। आज आम आदमी पार्टी (AAP), कांग्रेस और BJP भी चुनाव जीतने के लिए इसी फार्मूले को अपना रही हैं।
5.गरीब बेटियों के लिए शगुन स्कीम
प्रकाश सिंह बादल ने वर्ष 1997-2002 के ही अपने कार्यकाल में गरीब परिवारों को उनकी बेटियों की शादी में मदद करने के मकसद से शगुन स्कीम शुरू की। बादल कहा करते थे कि हर सरकार का फर्ज बनता है कि वह अपने स्टेट की गरीब बेटियों को उनकी शादी के समय शगुन दे।
1997 में बादल ने शगुन स्कीम के तहत हर गरीब बेटी को उसकी शादी पर 11 हजार रुपए देने का ऐलान किया था। आज इस स्कीम में 51 हजार रुपए दिए जाते हैं। बादल की ये स्कीम भी कई दूसरे राज्य कॉपी कर चुके हैं।
6.बुजुर्गों को पेंशन देने वाले पहले CM
देश में बुढ़ापा पेंशन की स्कीम शुरू करने का श्रेय भी प्रकाश सिंह बादल को ही जाता है। बादल एक किस्सा सुनाते हुए कहा करते थे कि उन्हें इस स्कीम का आइडिया भी एक बुजुर्ग से ही मिला। दरअसल उस बुजुर्ग ने मुख्यमंत्री की कुर्सी पर बैठे बादल से बातों-बातों में गिला किया था कि बच्चे बड़े होकर सैटल हो चुके हैं।
अब उनके पास इस उम्र में ऐसा कोई जरिया नहीं है जिससे घर खर्च चलाया जा सके। इसके बाद बादल ने पंजाब में 60 साल से अधिक उम्र के लोगों के लिए बुढ़ापा पेंशन स्कीम शुरू की। आज देश के लगभग सभी राज्य अपने यहां इस स्कीम को किसी न किसी रूप में लागू कर चुके हैं।
7. गांव-गांव दरबार लगाए
प्रकाश सिंह बादल ऐसे पहले CM रहे जिन्होंने लोगों की समस्याएं सुनने और उन्हें दूर करने के लिए पूरे प्रशासन को साथ लेकर लोगों के पास पहुंचना शुरू किया। वर्ष 1997-2002 के कार्यकाल में उन्होंने इस प्रोग्राम को ‘संगत दर्शन’ नाम दिया। बादल कहा करते थे कि मेरी सियासत गांवों से शुरू हुई इसलिए सरकार को खुद गांवों में जाकर लोगों की दिक्कतें सुननी चाहिए।
वह अपने हर संगत दर्शन में आसपास के 3-4 गांवों के लोगों को बुलाकर उनकी समस्याएं सुनतेे। उनके इस प्रोग्राम में तमाम विभागों के वरिष्ठतम अफसर मौजूद रहे थे और समस्याओं का हल मौके पर ही किया जाता था। इन प्रोग्राम में पंचायतों को भी डवलपमेंट के लिए सरकारी ग्रांट मौके पर ही जारी की जाती थी।
8. इतिहास को जिंदा रखने की पहल
वर्ष 2007 के चुनाव में अकाली-भाजपा गठबंधन को पूर्ण बहुमत मिला और बादल पांचवीं बार सूबे के CM बने। पंजाबियों और सिख कौम के संघर्षमयी गौरवशाली इतिहास को जिंदा रखने और आने वाली पीढ़ियों को उससे रूबरू कराने के लिए अपने इस कार्यकाल में बादल ने कई यादगारें बनवाईं।
2007 से 2012 के दौरान पंजाब में विरासत-ए-खालसा, चप्पड़चिड़ी, बंदा सिंह बहादुर स्मारकों का निर्माण किया गया। करतारपुर में जंग-ए-आजादी नाम से पूरा स्मारक बनाया गया। इसमें आजादी की लड़ाई में पंजाबियों के योगदान, जलियांवाला नरसंहार, कूका लह और 1906 के किसान आंदोलन के बारे में काफी विस्तार से जानकारी दी गई है।
मुगलों और अंग्रेजों द्वारा सिखों पर किए गए हमलों की याद में गुरदासपुर में छोटा घल्लूघारा स्मारक बनवाया। इसी जगह 1746 में मुगल फौजों ने 11 हजार सिखों को शहीद किया था। संगरूर के गांव कूप रोहिडा में बड़ा घल्लूघारा स्मारक बनवाया जहां फरवरी 1762 में अहमद शाह अब्दाली की फौज ने सिखों पर हमला किया था। इस युद्ध में तकरीबन 30 हजार सिख शहीद हुए थे।
9. अलग-अलग धर्मों के तीर्थ की यात्रा, छात्राओं के लिए साइकिल स्कीम
प्रकाश सिंह बादल ने ही पंजाब में रहने वाले सभी धर्मों के लोगों को उनके तीर्थ स्थलों की यात्रा कराने के लिए विशेष योजना शुरू की। इसमें सरकारी खर्च पर लोगों को देशभर में स्थित उनके धार्मिक स्थलों की यात्रा कराई जाती थी। इस स्कीम को भी बाद में दूसरे राज्यों में कॉपी किया गया।
प्रकाश सिंह बादल लड़कियों के लिए पढ़ाई-लिखाई का महत्व भी बखूबी समझते थे। ग्रामीण इलाकों में स्कूल दूरदराज होने के कारण कई लड़कियां पढ़ाई बीच में ही छोड़ देती हैं। लड़कियों को स्कूल पहुंचने में कोई दिक्कत न हो, इसलिए बादल ने उन्हें सरकार की तरफ से साइकिल देने की स्कीम शुरू की। उनकी इसी योजना को फॉलो करते हुए आज कई राज्यों में तमाम पार्टियां स्कूल-कॉलेज की छात्राओं को स्कूटी तक देने का ऐलान कर रही हैं।
10. SYL की जमीन किसानों को लौटाई
पंजाब में पानी बड़ा मुद्दा रहा है। सतलुज-यमुना लिंक (SYL) नहर को लेकर पंजाब और हरियाणा के बीच तनातनी कई बरसों से चल रही है। सुप्रीम कोर्ट भी हरियाणा के हक में फैसला देते हुए SYL नहर को बनाने के आदेश दे चुका है। सर्वोच्च न्यायालय के इस आदेश के बावजूद बतौर मुख्यमंत्री प्रकाश सिंह बादल ने बोल्ड फैसला लेते हुए नवंबर 2016 में SYL नहर के लिए बरसों पहले पंजाब में किसानों से एक्वायर की जा चुकी जमीन उन्हें लौटाने का फैसला ले लिया।
उसके बाद आनन-फानन में किसानों ने अपनी-अपनी जमीन का कब्जा ले लिया और कई जगह आधी-अधूरी बन चुकी SYL नहर को पाट डाला। ये बात अलग है कि इस फैसले के छह महीने के अंदर हुए पंजाब विधानसभा के चुनाव में बादल की अगुवाई वाला अकाली-भाजपा गठबंधन चुनाव हार गया और कांग्रेस ने प्रदेश में सरकार बना ली।
यह खबरें भी पढ़ें...
प्रकाश सिंह बादल पंचतत्व में विलीन:पंजाब के पूर्व CM का पैतृक गांव में अंतिम संस्कार; नड्‌डा, पवार और CM मान भी पहुंचे
पंजाब के पूर्व मुख्यमंत्री प्रकाश सिंह बादल पंचतत्व में विलीन हो गए हैं। पैतृक गांव बादल में गुरुवार को उनका अंतिम संस्कार किया गया। बेटे सुखबीर बादल ने उन्हें मुखाग्नि दी। गांव के श्मशान घाट में जगह कम होने की वजह से उनका उनके ही किन्नुओं के बाग वाले खेत में राजकीय सम्मान के साथ अंतिम संस्कार किया गया। (पढ़ें पूरी खबर) 
अलविदा बड़े बादल, PHOTOS:पिता के सीने पर सिर रख रोए सुखबीर, भतीजे मनप्रीत ने दिया अर्थी को कंधा, अंतिम यात्रा में उमड़ा जनसैलाब
पंजाब के पूर्व मुख्यमंत्री प्रकाश सिंह बादल का गुरुवार को पैतृक गांव बादल में अंतिम संस्कार कर दिया गया। अंतिम संस्कार से पहले सुखबीर पिता प्रकाश सिंह बादल के सीने पर सिर रखकर खूब रोए। इस दौरान उनके रिश्तेदार सांत्वना देते नजर आए। वहीं प्रकाश सिंह बादल की अर्थी को बेटे सुखबीर के साथ उनके भतीजे मनप्रीत ने भी कंधा दिया। देखें अंतिम विदाई की तस्वीरें... 
PM मोदी ने प्रकाश सिंह बादल को श्रद्धांजलि दी:पूर्व CM की पार्थिव देह लेकर रात सवा 10 बजे बादल गांव पहुंचा परिवार, अंतिम संस्कार कल
पंजाब के पूर्व CM प्रकाश सिंह बादल का गांव के श्मशान घाट में जगह कम होने के कारण उनके पुश्तैनी खेतों में किया गया। इससे पहले बुधवार सुबह पार्थिव देह को अंतिम दर्शन के लिए चंडीगढ़ स्थित अकाली दल के कार्यालय में रखा गया। जहां प्रधानमंत्री नरेंद्र मोदी ने उन्हें श्रद्धांजलि दी। अंतिम दर्शनों के बाद परिवार पार्थिव शरीर को लेकर चंडीगढ़ से बादल गांव के लिए रवाना हुआ। (पढ़ें पूरी खबर)
पहली बार कांग्रेस के टिकट पर विधायक बने थे बादल:हाथ का साथ छोड़ शिरोमणि अकाली दल में जाते ही 5 बार बने मुख्यमंत्री
पंजाब की राजनीति के पुरोधा रहे प्रकाश सिंह बादल पहली बार साल 1957 में कांग्रेस की टिकट पर विधायक चुनकर विधानसभा में पहुंचे थे। लेकिन कांग्रेस में नेताओं को साथ उनकी कुछ पटी नहीं और मतभेदों के चलते उन्होंने कांग्रेस पार्टी की अलविदा कह दिया। इसके बाद उन्होंने शिरोमणि अकाली दल में जॉइन किया, जहां पर वह 5 बार पंजाब के मुख्यमंत्री बने। (पढ़ें पूरी खबर)
पंजाब के पूर्व CM प्रकाश सिंह बादल PHOTOS में:17 साल जेल काटी; अटल बिहारी वाजपेयी से गहरी दोस्ती, दिल्ली की जगह पंजाब को चुना
पंजाब के पूर्व सीएम प्रकाश सिंह बादल उम्र के लिहाज से भारत के वरिष्ठतम नेताओं में से एक थे। वर्ष 1927 में जन्मे बादल ने अपनी सियासी पारी 1947 यानी उसी साल शुरू की जिस समय देश आजाद हुआ था। अपने 75 साल से ज्यादा लंबे राजनीतिक जीवन में बादल कई दफा जेल गए। 17 साल जेल में गुजारने वाले बादल ने अपनी इकलौती बेटी परनीत कौर की शादी के लिए भी पैरोल लेना गंवारा नहीं समझा। (पढ़ें पूरी खबर)
प्रकाश सिंह बादल की प्रॉपर्टी करोड़ों में:पंजाब-हरियाणा और राजस्थान में जमीन; अपनी कोई कार नहीं, पौने 3 करोड़ रुपए का लोन भी 
पंजाब के दिग्गज नेता और 5 बार प्रदेश के मुख्यमंत्री रहे प्रकाश सिंह बादल का परिवार करोड़ों रुपए की प्रॉपर्टी का मालिक है। मंगलवार शाम को मोहाली के फोर्टिस अस्पताल में आखिरी सांस लेने वाले प्रकाश सिंह बादल के पास 15.12 करोड़ रुपये की चल-अचल संपत्ति थी। उन्होंने 2022 के विधानसभा चुनाव में एफिडेविट के दौरान इसका ब्योरा दिया था। (पढ़ें पूरी खबर) 
पंजाब की राजनीति के एक युग का अंत:पंथक सियासत के धुरी रहे प्रकाश सिंह बादल; सिख राजनीति में दिखाया दमखम​​​​​​​​​​​​​​
पंजाब की राजनीति के पितामाह कहे जाने वाले और पंथक सियासत की धुरी माने गए प्रकाश सिंह बादल के 25 अप्रैल को देर शाम निधन से एक युग का अंत हो गया। पांच बार पंजाब के CM और एक बार केंद्र सरकार में कृषि मंत्री रहे प्रकाश सिंह बादल का 95 वर्ष की आयु में निधन हो गया।​​​​​​​ (पढ़ें पूरी खबर) 